**10 POGOSTIH VPRAŠANJ**

1. **Kje leži SGGOŠ?**

Za Bežigradom, na Dunajski 102, dostop z LPP št. 6, 8 in 11.

Zraven šole je Dijaški dom Bežigrad.

1. **Kdaj poteka pouk na SGGOŠ?**

Pouk poteka dopoldan od 8.00 do 14.10, včasih tudi do 15.00.

Dijaki iz oddaljenih krajev dobijo status vozača.

1. **Kje dobijo dijaki učbenike in zbirke vaj?**

Dijaki si sposodijo vse učbenike in zbirke vaj preko učbeniškega sklada SGGOŠ v bogato založeni šolski knjižnici, kjer se lahko tudi učijo.

1. **Kako je organizirana prehrana na SGGOŠ?**

Dijaki izbirajo med 7 različnimi meniji.

V glavnem odmoru, ki traja od 10.25 do 10.55, dijaki pojedo suho malico v razredu, toplo malico pa v novi jedilnici. V šolskem bistroju lahko dijaki preko celega dne kupijo dodatne prigrizke in napitke.

1. **Kje se shranjuje garderoba?**

Garderoba in ostali učni in športni pripomočki se shranjujejo v novih šolskih omaricah. Dijaki se ne preobuvajo.

1. **Ali ima SGGOŠ svojo telovadnico?**

Da, SGGOŠ ima veliko športno dvorano, ki se pregradi na tri košarkarska igrišča ter plezalno steno, fitnes in plesno dvorano. Pouk športne vzgoje je raznolik, poleg tega imamo 3 športne dneve, na katerih dijaki izbirajo med različnimi dejavnostmi ter športno – spoznavni tabor za 1. letnike.

1. **Kako je poskrbljeno za športnike na SGGOŠ?**

Dijaki, ki se intenzivno ukvarjajo s športom, dobijo status športnika.

Trenutno sta na šoli dva dijaka, ki trenirata v tujini in opravljata šolske obveznosti po izpitih.

1. **Ali ima SGGOŠ omejitev vpisa?**

Omejitve vpisa ni, ker je potreba po gradbeniških poklicih na trgu dela velika. Za programe zidar, tesar, kamnosek in pečar – polagalec keramičnih oblog so razpisane štipendije za deficitarne poklice, ki ne vplivajo na višino otroškega dodatka. Višina štipendije je 102,40 EUR mesečno in se jo prejema istočasno z državno štipendijo.

1. **Ali so na SGGOŠ mednarodne izmenjave?**

Da, imamo dolgoletno tradicijo mednarodnega sodelovanja (Leonardo Mobility, Erasmus+). Partnerske šole in podjetja imamo na Švedskem, Finskem, Danskem, Cipru, Portugalskem, Hrvaškem, Poljskem, Češkem in Madžarskem ter v Avstriji, Italiji, Grčiji, Španiji, Nemčiji in Belgiji. Naši dijaki so odhajali na tritedensko delovno prakso v tujino, v zadnjih letih pa sodelujemo v projektih, ki dijakom omogočajo enotedenske mednarodne izmenjave.

1. **Kakšne so možnosti nadaljevanja šolanja?**

Z opravljeno poklicno maturo lahko nadaljujete šolanje na višjih šolah in visokošolskih programih na univerzah. Za vpis na univerzitetne programe npr. arhitektura, omogočamo opravljanje 5. predmeta na splošni maturi.